- చైనాలో భారీగా అపరంజి విక్రయాలు
- ప్రపంచ మార్కెట్లోనూ క్షీణత
నవతెలంగాణ-వాణిజ్య విభాగం
అంతర్జాతీయ పరిణామాల నేపథ్యంలో అపరంజి ధరలు వరుసగా తగ్గుతూ వస్తున్నాయి. తాజాగా భారత్‌లో కనకం ధరలు రెండేళ్ల కనిష్ఠానికి పడిపోయాయి. అమెరికా ఫెడరల్‌ రిజర్వు వడ్డీ రేట్లు పెంచనుందన్న సంకేతాలు, చైనా ఫ్యూచర్‌ మార్కెట్లో మదుపర్లు పెద్ద మొత్తంలో పసిడి విక్రయాలకు మొగ్గు చూపడంతో పాటు దేశీయ బులియన్‌ మార్కెట్లో వర్తకులు, రిటైలర్ల అమ్మకాల్లో స్తబ్దత కొనసాగుతుండడం అపరంజి ధరలు మరింత దిగివచ్చేలా చేశాయి. మరోవైపు డాలర్‌కు డిమాండ్‌ పెరగడంతో బంగారంపై పెట్టుబడుల్లో బలహీనత చోటు చేసుకుంది. ఈ నేపథ్యంలోనే సోమవారం న్యూఢిల్లీ బులియన్‌ మార్కెట్లో 99.9 శాతం, 99.5 శాతం స్వచ్ఛత కలిగిన 10 గ్రాముల బంగారంపై రూ.300 తగ్గి వరుసగా రూ.25,700, రూ.25,550గా నమోదయ్యింది. ఇదే క్రమంలో కిలో వెండిపై రూ.150 క్షీణించి రూ34,200గా పలికింది. 100 వెండి నాణేల ధరలు రూ.1000 తగ్గి రూ.49,000గా నమోదయ్యింది. హైదరాబాద్‌ మార్కెట్లో 24 క్యారెట్ల స్వచ్ఛత కలిగిన 10 గ్రాముల బంగారంపై రూ.182 దిగివచ్చి రూ.26,107గా, 22 క్యారెట్ల స్వచ్ఛత బంగారం ధర రూ.24,410 వద్ద నమోదయ్యింది. కిలో వెండిపై ఏకంగా రూ.1090 క్షీణించి రూ.33,610గా పలికింది.
ఒకే రోజు 4% పతనం..
ఈ ఏడాది ముగింపు నాటికి అమెరికా ఫెడరల్‌ రిజర్వు కీలక వడ్డీ రేట్ల పెంచనుందని ఆ సంస్థ ఛైర్‌పర్సన్‌ జన్నత్‌ యెల్లెన్‌ గత వారం ప్రకటించడంతో డాలర్‌కు డిమాండ్‌ పెరిగింది. దీంతో బంగారం కంటే డాలర్‌కు డిమాండ్‌ పెరిగింది. చైనా పసిడి విక్రయాలకు మొగ్గు చూపుతుందన్న ఊహాగానాలు బంగారం ధరలు తగ్గడానికి ప్రధానంగా దోహదం చేస్తున్నాయి. అంతర్జాతీయ బులియన్‌ మార్కెట్లో ఒక్క ఔన్స్‌ బంగారం ధర 1,088.05 డాలర్లకు దిగివచ్చింది. ఒకే రోజు 4 శాతం ధర పడిపోవడం గత ఐదేళ్లలో ఇదే తొలిసారి. 2010 మార్చిలో ఈ స్థాయిలో బంగారం క్షీణించింది. ప్లాటినమ్‌ ధరలోనూ 5 శాతం తగ్గుదల చోటు చేసుకుంది. ఒక్క ఔన్స్‌ ప్లాటినమ్‌ ధర 942.49 డాలర్లుగా చోటు చేసుకుంది. ఫిబ్రవరి 2009న ఈ స్థాయిలో నమోదయ్యింది.
చైనా షాంగై గోల్డ్‌ ఎక్సేంజీలో కేవలం రెండు నిమిషాల్లోనే 5 మెట్రిక్‌ టన్నుల బంగారాన్ని మదుపర్లు విక్రయానికి పెట్టారని ఓ నివేదికలో వెల్లడయ్యింది. సోమవారం ఉదయమే చైనా మార్కెట్లో బంగారం ధరల్లో 4 శాతం (50 డాలర్లు తగ్గి) ఒక్క ఔన్స్‌ ధర 1,086 డాలర్ల వద్ద నమోదయ్యింది. ఇదే క్రమంలో ప్లాటినమ్‌, వెండి ఇతర లోహాల ధరలూ పడిపోయాయి. సాధారణంగా ఈ మార్కెట్లో ప్రతి రోజు సగటున 25 టన్నుల బంగారం లావాదేవీలు జరుగుతాయి. తాజాగా భారీ స్థాయిలో విక్రయం చోటు చేసుకోవడం గత ఆరేళ్లలో ఇదే తొలిసారి. షాంగై మార్కెట్లో పడిపోయిన బంగారం ధర ఆసియా మార్కెట్లపై తీవ్ర ప్రభావం చూపింది. భారత్‌లో 2012 అక్టోబర్‌ 5న నేషనల్‌ స్టాక్‌ ఎక్సేంజీలో బంగారం ధర ఇదే తరహాలో పడిపోయింది. ఓ దశలో 15 శాతం దిగజారి 15 నిమిషాల పాటు ట్రేడింగ్‌ అయ్యింది. ఈ సమయంలో 10 గ్రాముల బంగారంపై రూ.650 క్షీణించింది.
మూడు మాసాల గరిష్ఠానికి డాలర్‌
ఈ ఏడాది ముగింపు నాటికి అమెరికా ఫెడరల్‌ రిజర్వు వడ్డీ రేట్లు పెంచనున్నట్లు ప్రకటించడంతో మార్కెట్లో డాలర్లకు డిమాండ్‌ పెరిగింది. దీంతో బంగారం ధర కూడా పడిపోవడంతో మూడు మాసాల గరిష్ఠ స్థాయికి డాలర్‌ విలువ చేరింది. మరోవైపు అమెరికాలో వినియోగ ధరలు, గృహాల విక్రయాల్లో మద్దతు కూడా డాలర్‌లో డిమాండ్‌ను నింపాయి. గ్రీసులో నెలకొన్న సంక్షోభ ఛాయలు, యూరోను బలహీనం చేయడం కూడా డాలర్‌కు కలిసి వచ్చింది. అంతర్జాతీయ ద్రవ్య మార్కెట్లో డాలర్‌తో యూరో మారకం విలువ 0.2 శాతం తగ్గింది.
మరింత తగ్గొచ్చు..!
రానున్న 12 నుంచి 18 మాసాల్లో ప్రపంచ మార్కెట్లో బంగారం డిమాండ్‌లో ఒక్క అంకె వృద్ధి మాత్రమే చోటు చేసుకునే అవకాశాలున్నాయని ఓ నివేదిక వెల్లడించింది. బంగారంపై పెట్టుబడుల ఆకర్షణ తగ్గడానికి తోడు అమెరికా ఫెడ్‌ వడ్డీ రేట్లను పెంచుతుందన్న సంకేతాలు బంగారం విక్రయాల్లో మరింత స్తబ్దతను పెంచనుందని విశ్లేషకులు అంచనా వేస్తున్నారు. ప్రధానంగా అమెరికా వడ్డీ రేట్ల పెంపు జరిగితే ప్రపంచ మార్కెట్లో బంగారం ధరలు తక్కువ డాలర్ల మధ్య కొనసాగే అవకాశాలున్నాయని ఇండ్‌-రా కార్పొరేట్స్‌ సీనియర్‌ డైరెక్టర్‌ దీప్‌ ఎన్‌ ముఖర్జీ పేర్కొన్నారు. భారత్‌లో 10 గ్రాముల పసిడి ధర రూ.20,500-24,000 మధ్య చోటు చేసుకోవచ్చని నిపుణులు చెబుతున్నారు.
మీ స్నేహితులకు రికమెండ్ చెయ్యండి